ང་ཚོའི་རྩོམ་པ་པོ་མང་པོ་ཞིག་ལ་སྐྱོན་འདི་ཡོད་པ་རེད།གསལ་བསྒྲགས་དང་གསར་འགྱུར།བྱིས་སྒྲུང་སོགས་ཁ་ཇི་ལྟར་གསལ་ན་དེ་ལྟར་ལེགས་པའི་རིགས་ཀྱི་རྩོམ་ཡིག་འབྲི་སྐབས་ཀྱང་སྙན་ངག་གི་སྐད་ཆ་མང་བོ་ཞིག་བསྲེས་ནས་རང་གི་སྒྱུ་རྩལ་རང་བཞིན་གྱི་ཚོར་བ་དབང་བཙན་པར་བྱེད་པ་ལས་ཕ་རོལ་བའི་གོ་བ་ལོན་རྒྱུར་དམིགས་ནས་ཚིག་ལྷོད་པོ་དང་ལྷག་མ་མེད་མཁན་ཞིག་འབྲི་བའི་ལུགས་སྲོལ་ཆེར་མེད་པ་བཞིན།བྱིས་པར་ཆེད་དམིགས་ཀྱི་མི་སྣ་ངོ་སྤྲོད་ཀྱི་དེབ་འདིར་ཡང་སྐྱོན་དེ་བྱུང་ཡོད་པ་རེད།དཔེར་ན།རྩེ་མོ་མཁའ་ལ་ཟུག་པའི་གངས་རི།གཡུ་ཡི་མེ་ལོང་འདྲ་བའི་སྤངས་ཐང་།བརྩེ་བའི་འདུན་མ་གཅིག་ཏུ་བཀོལ་བའི་ཆུང་འདྲིས་བྱམས་པ།རང་ཡུལ་རྒྱབ་ཏུ་བསྐྱུར་ཞིང་མི་ཡུལ་པང་དུ་བླངས།ཉི་མ་ནི་རི་བོའི་ཕག་ཏུ་ཁད་ཀྱིས་ནུབ་བཞིན་འདུགདགུང་ཉི་མ་དྲོ་རུང་འདུག་དབང་མེད།ཡུལ་ཕ་མར་བྱམས་རུང་བྱམས་དབང་མེད།རེ་ཆད་ཀྱི་ཐག་སྣེར་འཇུས་ཏེ་འཆི་བདག་གི་ཕོ་ཉར་བསྒུགབདེ་སྐྱིད་ཀྱི་ཡུ་བ་འབྲེག་མཁན་དང་།རང་དབང་གི་གཤོག་པ་གཅོད་མཁན།ལྷ་ས་ནི་ང་ཚོའི་སེམས་ནང་གི་ཉི་མ་ཡིན།ང་ཚོའི་རྣམ་ཤེས་ཀྱང་ཉི་འོད་དེ་དང་གཏན་དུ་འབྲལ་ཐབས་མེད།ཟེར་བ་སོགས་གཏམ་དཔེ་དང་ཆ་འདྲ་བའི་ཚིག་རྒྱན་བཀོལ་བ་ཅུང་ཐལ་ཆེ་བར་འདུག་བསམ་སོང་།གཏམ་དཔེ་ནི་སྐད་ཆ་ཁ་ཐུག་གིས་བཤད་ན་བཙན་པོ་བཙན་འགྲོ་བ་དང་ལྷོད་པོ་ལྷོད་དྲག་པ་སོགས་ཀྱི་སྐྱོན་མེད་པར་བྱེད་པ་སོགས་དགོས་པ་དམིགས་བསལ་ཅན་གྱི་སྐབས་བཀོད་རྒྱུ་ཞིག་ལས་མི་སྣ་ངོ་སྤྲོད་གཏམ་རྒྱུད་དང་སྦྱར་ནས་བཤད་དུས་འདིར་དགོས་པ་ཆེན་པོ་མེད་ལ།འདི་ནི་ཡོན་ཏན་ལས་སྐྱོན་དུ་འགྱུར་བའི་རིགས་རེད།